A Tanács irányelve
(1976. július 27.)
a kozmetikai termékekre vonatkozó tagállami jogszabályok közelítéséről
(76/768/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára,
tekintettel a Közgyűlés véleményére [1],
tekintettel a Gazdasági és Szociális Bizottság véleményére [2],
mivel a tagállamokban hatályban levő törvényi, rendeleti, illetve közigazgatási rendelkezések meghatározzák, hogy a kozmetikai termékeknek milyen összetételi jellemzőknek kell megfelelniük, és szabályokat írnak elő a címkézésükre és csomagolásukra vonatkozóan; mivel ezen rendelkezések tagállamonként különbözőek;
mivel e rendelkezések közötti különbségek arra kényszerítik a kozmetikai termékek közösségbeli gyártóit, hogy aszerint változtassanak termelésükön, hogy melyik tagállamba szánják a termékeiket; mivel ennek következtében akadályozzák e termékek kereskedelmét, ami közvetlenül befolyásolja a közös piac létrehozását és működését;
mivel e rendelkezések fő célja a közegészség védelme, és mivel ennek eredményeképpen a közösségi jogalkotásnak is ugyanezt a célt kell szem előtt tartania ebben az ágazatban; mivel azonban ezt a célt olyan eszközökkel kell megvalósítani, amelyek figyelembe veszik a gazdasági és technológiai szükségleteket is;
mivel szükséges közösségi szinten meghatározni azokat a szabályokat, amelyeket a kozmetikai termékek összetételére, címkézésére és csomagolására vonatkozóan be kell tartani;
mivel ezen irányelv kizárólag kozmetikai termékekre vonatkozik, gyógyszer-különlegességekre és gyógyszeripari termékekre pedig nem; mivel e célból a kozmetikai termékeknek a gyógyszerektől való elhatárolásával ki kell jelölni az irányelv alkalmazási tervezetét; mivel ezen elhatárolás különösen a kozmetikai termékek részletes fogalommeghatározásából adódik, amely leírja a kozmetikai termékek alkalmazási körét, valamint felhasználási céljait; mivel ezen irányelv nem alkalmazható olyan termékekre, amelyekre ugyan ráillik a kozmetikaitermék-meghatározás, azonban kizárólag betegségek megelőzésére szolgálnak; mivel továbbá ajánlatos pontosítani, hogy bizonyos termékek megfelelnek e fogalommeghatározásnak, míg mások, amelyek lenyelés, belégzés, befecskendezés vagy beültetés útján az emberi testbe kerülő anyagokat vagy készítményeket tartalmaznak, nem tartoznak a kozmetikai termékek körébe;
mivel a kutatás jelenlegi állása szerint ajánlatos az V. mellékletben felsorolt anyagok valamelyikét tartalmazó kozmetikai termékeket kizárni ennek az irányelvnek az alkalmazási köréből;
mivel a kozmetikai termékek a szokásos vagy az előre látható felhasználási körülmények során nem lehetnek károsak; mivel különösen szükséges figyelembe venni a káros hatások veszélyét olyan testfelületeken, amelyek az alkalmazási területtel határosak;
mivel különösen a vizsgálati módszerek meghatározása és e módszerek tudományos és műszaki kutatás eredményei alapján történő lehetséges módosításai vagy kiegészítései műszaki jellegű, végrehajtási intézkedések; mivel ezért az ezen irányelvben megállapított bizonyos feltételek mellett, az eljárás egyszerűsítése és gyorsítása érdekében célszerű elfogadásukat a Bizottságra ruházni;
mivel a műszaki fejlődés szükségessé teszi az ezen irányelvben és e területen megalkotásra kerülő további irányelvekben a meghatározott műszaki rendelkezéseknek a fejlődéshez történő gyors hozzáigazítását; mivel az e célból szükséges intézkedések végrehajtásának megkönnyítése érdekében szükséges megalkotni egy olyan eljárást, amely szoros együttműködést hoz létre a tagállamok és a Bizottság között az irányelveknek a műszaki fejlődéshez történő hozzáigazításával foglalkozó bizottság keretén belül, amelynek célja a kozmetikaitermék-ágazat kereskedelme technikai akadályainak felszámolása;
mivel a tudományos és műszaki kutatás alapján különösen az érzékenységet kiváltó termékek problémájának figyelembevételével szükséges javaslatokat készíteni az engedélyezett anyagok listáira, melyek magukban foglalhatnák az antioxidánsokat, hajfestékeket, tartósítószereket és ultraibolya-szűrőket;
mivel megtörténhet, hogy a forgalomba hozott kozmetikai termékek megfelelnek ugyan ezen irányelvben és mellékleteiben előírt rendelkezéseknek, mégis veszélyesek a közegészségre; mivel ezért ajánlatos eljárást megállapítani e veszélyek elhárítására,
ELFOGADTA EZT AZ IRÁNYELVET:
1. cikk
(1) Kozmetikai termék minden olyan anyag vagy készítmény, amely azt a célt szolgálja, hogy az emberi test különböző külső részeivel (bőr, haj és testszőrzet, körmök, ajkak és külső nemi szervek) vagy a fogakkal és a szájüreg nyálkahártyájával érintkezésbe kerüljön, kizárólag vagy elsősorban azok tisztítása, illatosítása vagy jó állapotuk megóvása, kinézetük megváltoztatása, illetve a testszagok megszüntetése céljából.
(2) Az e meghatározás értelmében kozmetikai terméknek minősülő termékek listáját az I. melléklet tartalmazza.
(3) Azok a kozmetikai termékek, amelyek az V. mellékletben felsorolt anyagok valamelyikét tartalmazzák, illetve a III. és IV. mellékletben nem említett színezőanyagokat tartalmaznak, és nem a nyálkahártyával való érintkezés céljából készültek, nem tartoznak ezen irányelv alkalmazási körébe. E termékekre vonatkozóan a tagállamok hozhatják meg az általuk szükségesnek vélt rendelkezéseket.
2. cikk
A Közösségben forgalomba hozott kozmetikai termékek szokásos körülmények között történő használatuk során nem lehetnek ártalmasak az emberi egészségre.
3. cikk
A tagállamok megtesznek minden szükséges intézkedést annak biztosítására, hogy csak ezen irányelvben és mellékleteiben meghatározott előírásoknak megfelelő kozmetikai termékek kerüljenek forgalomba.
4. cikk
A 2. cikkből következő általános kötelezettségeik sérelme nélkül a tagállamok megtiltják az olyan kozmetikai termékek forgalomba hozatalát, amelyek a következő anyagok valamelyikét tartalmazzák:
a) a II. mellékletben felsorolt anyagok;
b) a III. melléklet első részében felsorolt anyagok az ott megállapított korlátozásokon túl és feltételeken kívül;
c) a III. melléklet második részében felsoroltaktól eltérő színezőanyagok, amennyiben ezen termékeket a szem közelében, az ajkakon, a szájüregben vagy külső nemi szerveken való használatra szánták;
d) a III. melléklet második részében felsorolt színezőanyagok az ott megállapított korlátozásokon túl és feltételeken kívül, amennyiben ezen termékeket a szem közelében, az ajkakon, a szájüregben vagy külső nemi szerveken való használatra szánták.
5. cikk
Ezen irányelvről szóló értesítést követő hároméves időszak során a tagállamok elfogadják az olyan kozmetikai termékek forgalomba hozatalát, amelyek tartalmazzák a következő anyagokat:
a) a IV. melléklet első részében felsorolt anyagok az ott megállapított korlátozások és feltételek betartásával;
b) a IV. melléklet második részében felsorolt színezőanyagok az ott megállapított korlátozások és feltételek betartásával, amennyiben ezeket a termékeket a szem közelében, az ajkakon, a szájüregben vagy a külső nemi szerveken való használatra szánták;
c) a IV. melléklet harmadik részében felsorolt színezőanyagok, amennyiben ezek a termékek a gyártó szándékai szerint nem kerülnek kapcsolatba a nyálkahártyával, vagy csak rövid időre kerülnek kapcsolatba a bőrrel.
A hároméves időszak lejártakor ezeket az anyagokat és színezőanyagokat:
- végérvényesen engedélyezik,
- vagy végérvényesen betiltják (II. melléklet),
- vagy további hároméves időszakra a IV. mellékletben meghagyják,
- vagy ennek az irányelvnek minden mellékletéből törlik.
6. cikk
(1) A tagállamok megtesznek minden szükséges intézkedést annak biztosítására, hogy csak olyan kozmetikai termékek kerüljenek forgalomba, amelyek csomagolásán, tárolóedényén vagy címkéjén letörölhetetlen, könnyen olvasható és jól látható formában szerepelnek a következő információk:
a) a Közösség területén letelepedett gyártó vagy a kozmetikai termék forgalomba hozataláért felelős személy neve vagy cég cégneve és címe vagy bejegyzett székhelye. Ez az információ rövidítve is megjelenhet, ha a rövidítés alapján általában azonosítani lehet a vállalkozást. A tagállamok előírhatják, hogy a Közösségen kívül gyártott termékek esetén a származási országot fel kell tüntetni;
b) a csomagolás idején fennálló névleges tartalom;
c) a minőségmegőrzés időpontja azon termékeknél, amelyeknél az három évnél rövidebb;
d) különleges óvintézkedések, amelyeket a használat során be kell tartani, különösen a III. és IV. melléklet "Felhasználási feltételek és figyelmeztetések, amelyeket a címkén fel kell tüntetni" oszlopában találhatóak, és amelyeket fel kell tüntetni a tárolóedényen; amennyiben ez gyakorlati okoknál fogva nem lehetséges, ezen információt a csomagoláson vagy egy mellékelt tájékoztatón kell közölni, és az utóbbi esetben a doboz külső részén rövidítve meg kell jelölni, hogy ezeket az információkat a fogyasztó hol találhatja meg;
e) a gyártási tételszám vagy az áru azonosító száma; amennyiben ez gyakorlati okoknál fogva nem lehetséges, mert a kozmetikai termék túl kis méretű, ezt az információt csak a kiskereskedelmi forgalomban használt külső csomagoláson kell feltüntetni.
(2) A tagállamok minden szükséges intézkedést megtesznek annak biztosítására, hogy a kozmetikai termékek címkézésekor, értékesítésekor és reklámozásakor tilos legyen az olyan megszövegezés, valamint az olyan megnevezések, márkanevek, képek és egyéb képi vagy más megjelölések használata, amelyek olyan jellemzőket sugallnak, amelyekkel az adott termék nem rendelkezik.
7. cikk
(1) A tagállamok az ezen irányelv és mellékletei által megállapított követelményekkel kapcsolatos okokra hivatkozva nem utasíthatják el, tilthatják vagy korlátozhatják olyan kozmetikai termékek forgalomba hozatalát, amelyek megfelelnek az ezen irányelvben és mellékleteiben előírt követelményeknek.
(2) Előírhatják azonban, hogy a 6. cikk (1) bekezdésének b), c) és d) pontjában meghatározott információkat legalább a saját nemzeti vagy hivatalos nyelvükön vagy nyelveiken feltüntessék.
(3) Egy tagállam előírhatja továbbá, hogy káros mellékhatások felmerülése esetén, a szükséges gyors és szakszerű orvosi ellátás biztosítása érdekében, az illetékes hatóság megfelelő és elégséges információhoz jusson a kozmetikai termékekben található anyagokra vonatkozóan, és biztosítsa, hogy ezt az információt csak ezen kezelések céljára használják fel.
8. cikk
(1) A 10. cikkben szabályozott eljárásnak megfelelően kell meghatározni a következőket:
- a kozmetikai termékek összetételének ellenőrzéséhez szükséges vizsgálati módszerek,
- a kozmetikai termékek mikrobiológiai és vegyi tisztaságának kritériumai és azok a módszerek, amelyekkel ezen kritériumoknak való megfelelést ellenőrizni lehet.
(2) A II. mellékletnek a műszaki fejlődéshez történő hozzáigazításához szükséges módosításokat ugyanennek az eljárásnak megfelelően kell elfogadni.
9. cikk
(1) Megalakul a kozmetikaitermék-ágazat kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság, a továbbiakban "bizottság". A bizottság a tagállamok képviselőiből áll, elnöke a Bizottság képviselője.
(2) A bizottság elfogadja saját eljárási szabályait.
10. cikk
(1) Ha az e cikkben megállapított eljárást kell követni, az ügyet az elnök saját kezdeményezésére vagy egy tagállam képviselőjének a kérésére a bizottság elé terjeszti.
(2) A Bizottság képviselője a bizottság elé terjeszti a meghozandó intézkedések tervezetét. A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt 41 fős többséggel kell meghozni és a bizottságban a tagállamok képviselőinek szavazatait a Szerződés 148. cikkének (2) bekezdése alapján kell súlyozni. Az elnök nem szavaz.
(3) a) A Bizottság a tervezett intézkedéseket elfogadja, ha azok összhangban vannak a bizottság véleményével.
b) Ha a tervezett intézkedések nincsenek összhangban a bizottság véleményével, vagy a bizottság nem nyilvánított véleményt, a Bizottság a meghozandó intézkedésekről haladéktalanul javaslatot terjeszt a Tanács elé. A Tanács minősített többséggel határoz.
c) Ha a javaslatnak a Tanács elé terjesztésétől számított három hónapon belül a Tanács nem határozott, a javaslatot a Bizottság fogadja el.
11. cikk
Az 5. cikk sérelme nélkül és legkésőbb egy évvel a 14. cikk (1) bekezdésében megállapított időszak lejárta után, amely időszak alatt a tagállamok végrehajtják ezt az irányelvet, a Bizottság a legújabb tudományos és technikai kutatások alapján megfelelő javaslatokat nyújt be a Tanácsnak az engedélyezett anyagok listáját illetően.
12. cikk
(1) Ha egy tagállam részletes indokok alapján állítja, hogy egy kozmetikai termék, amely bár megfelel az ezen irányelv által előírt követelményeknek, veszélyt jelent az egészségre, ideiglenesen megtilthatja e termék forgalomba hozatalát saját területén, vagy azt különleges feltételekhez kötheti. Erről haladéktalanul tájékoztatja a többi tagállamot és a Bizottságot, döntése indokainak megjelölésével.
(2) A Bizottság hat héten belül konzultál az érintett tagállamokkal, amelyet követően haladéktalanul véleményt nyilvánít, és megteszi a megfelelő lépéseket.
(3) Ha a Bizottság arra a véleményre jut, hogy az irányelv technikai kiigazítására van szükség, ezeket a kiigazításokat a Bizottság vagy a Tanács fogadja el a 10. cikkben megállapított eljárásnak megfelelően. Ebben az esetben az a tagállam, amely védintézkedéseket fogadott el, ezeket a kiigazítás hatálybalépéséig fenntarthatja.
13. cikk
Ha ezen irányelv alapján bármilyen egyéni intézkedés történik a kozmetikai termékek forgalomba hozatalának betiltására vagy korlátozására vonatkozóan, annak közlik a pontos okait. Erről, valamint a hatályban levő tagállami jogszabályokban rendelkezésre álló jogorvoslatok részleteiről, és e jogorvoslatok igénybevételének a határidejéről értesítik az érintett felet.
14. cikk
(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek az értesítéstől számított tizennyolc hónapon belül megfeleljenek, és erről haladéktalanul tájékoztatják a Bizottságot.
(2) A tagállamok azonban az irányelvről szóló értesítését követő 36 hónapon belül még engedélyezhetik területükön olyan kozmetikai termékek forgalomba hozatalát, amelyek nem felelnek meg az ezen irányelvben előírt követelményeknek.
(3) A tagállamok gondoskodnak róla, hogy a Bizottságot tájékoztassák nemzeti joguknak azon főbb rendelkezéseiről, amelyeket az ezen irányelv által szabályozott területen fogadnak el.
15. cikk
Ennek az irányelvnek a tagállamok a címzettjei.
Kelt Brüsszelben, 1976. július 27-én.